Subject: Áskorun til sveitarstjórnar Flóahrepps - um að senda umsögn til Skipulagsstofnunar vegna Orkugerðarinnar ehf.
From: <[email-masked]>
To: <[email-masked]>
Cc: "'laxabakki'" <[email-masked]>
Date: Sat, 25 Oct 2025 14:45:57 -0000

Sæl Hulda

Getur þú komið eftirfarandi á framfæri og sett í viðeigandi farveg.

kv.

Jón Tryggvi Guðmundsson

8945247

--

Kæra sveitarstjórn Flóahrepps

Eins og kunnugt er hefur Skipulagsstofnun tekið til meðferðar fyrirspurn
Orkugerðarinnar ehf. og EFLU verkfræðistofu, dags. 10. október 2025, um
hvort fyrirhuguð framleiðsluaukning kjötmjölsverksmiðju í Heiðargerði sé
matsskyld samkvæmt lögum nr. 111/2021 um umhverfismat framkvæmda.

Í ljósi umfangs málsins og þeirra alvarlegu áhrifa sem lyktarmengun og
mengunarvarnir Orkugerðarinnar hafa haft á nærsamfélagið í Flóahreppi óska
ég eftir því að sveitarstjórn láti formlega umsögn í té til
Skipulagsstofnunar þar sem sérstaklega sé:

*	Gætt hagsmuna íbúa sveitarfélagsins og tryggt að sjónarmið þeirra
fái vægi í ákvörðun Skipulagsstofnunar um matsskyldu.

*	Tekin afstaða til þess hvort núverandi aðstæður og mengunarvarnir
séu fullnægjandi í ljósi áforma um framleiðsluaukningu og
sólarhringsrekstur.

*	Beint því til Skipulagsstofnunar að hún ákveði að framkvæmdin sé
matsskyld, þannig að áhrif á íbúa, náttúru, skipulag og atvinnuþróun í
Flóahreppi verði metin á faglegan og gagnsæjan hátt.

 

Lyktarmengun frá starfsemi Orkugerðarinnar hefur verið viðvarandi í
aldarfjórðung og íbúar hafa ítrekað lýst alvarlegum áhrifum á lífsgæði,
heilsu og atvinnuuppbyggingu í sveitarfélaginu.

Eftirlitsskýrslur Umhverfisstofnunar sýna að mengunarvarnir hafa ekki verið
í samræmi við starfsleyfi eða BAT-viðmið, og að engin úttekt hefur farið
fram á því hvort búnaður fyrirtækisins uppfylli nýjustu kröfur.

Að auki liggur fyrir að bann við urðun dýraleifa og lífræns úrgangs tekur
gildi eftir næstu áramót, sem mun auka álag á Orkugerðina sem móttökustað
fyrir slíkan úrgang.

Það gerir sérstaklega mikilvægt að sveitarstjórn taki afstöðu núna og beiti
sér fyrir því að framkvæmdin fari í umhverfismat áður en frekari leyfi verða
veitt.

Í greinargerðinni er lýsing á staðháttum, skipulagsáætlunum og nærsamfélagi
mjög ábótavant.

Ekki er nægjanlega fjallað um gildandi skipulagsáætlanir sveitarfélagsins,
svo sem deiliskipulag Heiðargerðis 9–18 eða önnur nærliggjandi
deiliskipulög, fyrirhugaða stækkun íbúðabyggar í Þingborg né er minnst á
Hraungerðiskirkju og kirkjugarðinn sem eru í næsta nágrenni við
verksmiðjuna.

Slík gögn eru grundvallaratriði við mat á umhverfisáhrifum samkvæmt
reglugerð, þar sem tekið er fram að áhrif á  samfélag og byggð eigi að
liggja fyrir í gögnum sem lögð eru fyrir Skipulagsstofnun.

Ég skora því á sveitarstjórn að benda Skipulagsstofnun formlega á þessa
annmarka og tryggja að rétt og heildstæð lýsing á staðháttum og
skipulagsforsendum Flóahrepps liggi fyrir áður en ákvörðun um matsskyldu er
tekin.

Samkvæmt skipulagslögum ber sveitarstjórn að tryggja að skipulagsákvarðanir
taki mið af heilsu, öryggi og velferð íbúa.

Sveitarstjórn Flóahrepps hefur einnig skyldu til að gæta samræmis milli
skipulags og atvinnustarfsemi, og til að tryggja að nýjar framkvæmdir eða
stækkun núverandi starfsemi valdi ekki skaða fyrir samfélagið.

Ég skora því á sveitarstjórn Flóahrepps að taka þetta mál til umfjöllunar á
næsta fundi og senda Skipulagsstofnun formlega umsögn þar sem hún leggur
áherslu á að fyrirhuguð framleiðsluaukning Orkugerðarinnar ehf. fari í
umhverfismat.

Slík afstaða væri í samræmi við skyldur sveitarfélagsins samkvæmt skipulags-
og umhverfislögum, og í þágu heildarhagsmuna íbúa, náttúru og samfélags í
Flóahreppi.

Virðingarfyllst,

Jón Tryggvi Guðmundsson

Eigandi Þinghúsa- lóðar í nágrenni við Heiðargerði